DA Den Europæiske Unions Tidende C 281/12

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 af om kvalitetsordninger for landbrugsprodukter og fødevarer

(2015/C 281/09)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER OG BESKYTTEDE GEOGRAFISKE BETEGNELSER

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»EICHSFELDER FELDGIEKER«/»EICHSFELDER FELDKIEKER«

EU-nr.: DE-PGI-0105-01281 – 21.11.2014

BOB ( ) BGB ( X )

1. Ansøgende sammenslutning og legitim interesse

Navn: Fleischer-Innung Nordthüringen

Adresse:

Legitim interesse: Fleischer-Innung Nordthüringen består af 39 slagterivirksomheder og repræsenterer således 90 % af producenterne af Eichsfelder Feldg(k)ieker i Thüringens del af Eichsfeld-området, der omfatter en stor del af det afgrænsede geografiske område.

2. Medlemsstat eller tredjeland

Tyskland

3. Afsnit i varespecifikationen, som berøres af ændringen

— ☐ Produktets navn — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☒ Tilknytning — ☐ Mærkning — ☒ Andet (kontrolmyndigheder)

4. Type ændring(er)

— ☒ Ændring af varespecifikationen for en registreret BOB eller BGB, som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er blevet offentliggjort et enhedsdokument (eller tilsvarende), og som ikke betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012.

5. Ændring(er)

5.1. Varebeskrivelse

I hele teksten erstattes ordet »kødudskæringer« af ordet »kød«. Objektivt set har det ingen betydning, at ordet »kødudskæringer« erstattes af ordet »kød«. Ændringen foretages udelukkende for at undgå den misforståelse, at det anvendte kød skal udskæres på en bestemt måde. Dette er ikke tilfældet og ville også være omsonst, idet det drejer sig om fremstilling af en pølse.

Hvad angår ændringer af de enkelte tekstafsnit i forbindelse med angivelse af nøgletal i enhedsdokumentet:

5.2. Punkt 3.2 i enhedsdokumentet »Beskrivelse af produktet med betegnelsen i punkt 1«

Angivelsen af fedtindhold (»maksimalt 35 % i den modnede vare«) fjernes fra afsnittet »Kemiske egenskaber«.

Forklaring:

Det fastsatte fedtindhold, der hidtil er fremgået af varespecifikationen (maksimalt 35 %), svarer ikke til den redelige og bestandige praksis blandt producenterne i Fleischer-Innung Nordthüringens område.

Det er desuden berettiget helt at undlade en bestemmelse om fedtindhold, idet det relative fedtindhold stiger, i takt med at tørringen skrider frem, og at fedtindholdet ved pølser, der har tørret i længere tid, generelt set ikke er et kvalitetskriterium. Således har ændringen ingen negative konsekvenser for hverken de karakteristiske objektive kendetegn eller produktets anseelse.

5.3. Punkt 5 i enhedsdokumentet »Tilknytning til det geografiske område«:

I underafsnit 5.2 »Produktets egenart« skal følgende sætning under »Objektive egenskaber«:

»Producenterne af Eichsfelder Feldgieker har faciliteter til at slagte deres egne dyr eller får deres dyr slagtet på regionsslagteriet i Heiligenstadt — oftest på bestilling. Dette slagteri har fået dispensation og har forarbejdningsanlæg, der er godkendt af de veterinære myndigheder.«

erstattes af:

»Det kød, der anvendes til fremstilling af Eichsfelder Feldgieker, stammer udelukkende fra slagterier, der har tilladelse til at levere varmt kød.«

Forklaring:

Hermed ophæves begrænsningen til slagteriet i Heiligenstadt, ligesom det ikke længere er nødvendigt, at slagterierne skal ligge i det afgrænsede geografiske område. Det kød, der anvendes til fremstilling af Eichsfelder Feldgieker, kan tværtimod stamme fra alle slagterier, som er i besiddelse af en tilladelse til at levere varmt kød, og som kan overholde de af tekniske årsager fastsatte leveringstider, der fremgår af varespecifikationen.

5.4. Kontrolmyndigheder:

De anførte kompetente kontrolmyndigheder i forbundslandene Niedersachsen og Hessen suppleres med:

I Niedersachsen:

Navn: Veterinär- und Verbraucherschutzamt für den Landkreis und die Stadt Göttingen Adresse: Walkenmühlenweg 8, 37083 Göttingen Telefon Fax E-mail: veterinaeramt@landkreis-goettingen.de

Navn: Landkreis Northeim, Fachbereich VII — Gesundheits- und Veterinärwesen, Verbraucherschutz Adresse: Medenheimer Straße 6/8, 37154 Northeim Telefon Fax E-mail: veterinaeramt@landkreis-northeim.de

I Hessen:

Navn: Regierungspräsidium Gießen, Standort Wetzlar Adresse: Schanzenfeldstraße 8, 35578 Wetzlar Telefon Fax 0641 303 2197 E-mail:

Forklaring:

Det afgrænsede geografiske område er området Eichsfeld, der dels ligger i Nordthüringen, dels i Niedersachsen og Hessen.

ENHEDSDOKUMENT

»EICHSFELDER FELDGIEKER«/»EICHSFELDER FELDKIEKER«

EU-nr.: DE-PGI-0105-01281 – 21.11.2014

BOB ( ) BGB ( X )

1. Navn(e)

»Eichsfelder Feldgieker«/»Eichsfelder Feldkieker«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

Skærefast spegepølse med typisk, mildt syrlig smag.

Fremstillet af svinekød med typiske krydderier (kværnet salt og sort eller hvid peber er obligatorisk, ofte også koriander) og stoppet i pølseskind i blæreform (kalveblærer, poser af linned og blærer af æggehvidestof).

Der anvendes fast kvalitetskød fra svin, som har haft en forlænget opfedningsperiode, på mindst 130 kg slagtet vægt. Kødet stammer fra udsøgte kødstykker (muskelkød, kølle, ryg; fedt kun fast bug- og rygfedt). Svinekødet skal stadig være slagtevarmt ved begyndelsen af fremstillingsprocessen. Forarbejdning af slagtevarmt kød betyder, at transporten af det ukølede kød senest må finde sted to timer efter slagtningen, og at forarbejdningen senest må finde sted 4 timer efter.

Kemiske egenskaber

— BEEFE (indhold af kødprotein) ikke under 15 %

— modningstab af råmaterialet: mindst 33 %

Fysiske egenskaber

— lufttørret, skærefast

— skånsom modning i kontrolleret klima, modningstid alt efter størrelse og blæreform

— klimakamre med flora, der er blevet plejet i årtier, med nye klimakamre bliver floraen leveret med den formodnede vare

— størrelse: diameter: 8-15 cm, længde: 15-30 cm ved udskåren vare: tarme med en diameter på mindst 65 mm

— udseende: skærefast spegepølse, hovedsageligt i pæreform, kraftig rød farve og struktur med ligelig fordeling mellem fedt og magert kød.

Organoleptiske egenskaber

— udvalgte, artstypiske fyldige aromatiske smagsnuancer med et fast bid.

3.3. Foder (kun for produkter af animalsk oprindelse) og råvarer (kun for forarbejdede produkter)

Eichsfelder Feldgieker stiller særlige krav til kødkvaliteten. Der anvendes fast kvalitetskød, som kun må tages fra svin med en slagtet vægt, der er så høj som muligt, dvs. mindst 130 kg. For at opnå denne høje vægt ved slagtning anvendes krydsninger af oprindelige racer med stor stressresistens (f.eks. Deutsches Landschwein, Deutsches Edelschwein og delvist også orner af anden race, undtaget racen Pietrain (som er sårbar over for stress)). Alle dele af det udskårne slagtedyr, inklusive de bedste dele, anvendes til denne pølsespecialitet.

3.4. Specifikke etaper af produktionen, som skal finde sted i det afgrænsede geografiske område

Hele fremstillingsprocessen, fra udvælgelsen af egnede råstoffer til pølsens modning, skal foregå i det geografisk afgrænsede område

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

—

3.6. Specifikke regler for mærkning af det produkt, som betegnelsen henviser til

—

4. Præcis afgrænsning af det geografiske område

Eichsfeld er et landområde i Mellemtyskland. Det strækker sig over flere forbundslande. Det omfatter:

— i Thüringen: hele distriktet Eichsfeld; i Unstrut-Hainich-distriktet kommunerne Dünwald, Anrode, Katharinenberg, Heyerode og forvaltningsfællesskabet Hildebrandshausen/Lengenfeld unterm Stein

— i Niedersachsen: i distriktet Göttingen kommunefællesskabet Gieboldehausen, kommunen Duderstadt og i kommunefællesskabet Radolfshausen kommunerne Seeburg og Seulingen og i distriktet Northeim kommunen Katlenburg-Lindau

— i Hessen: i Werra-Meißner-distriktet bydelene Neuseesen og Werleshausen i kommunen Witzenhausen.

5. Tilknytning til det geografiske område

Det geografiske områdes egenart

Eichsfeld er et historisk landskab i det sydøstlige Niedersachsen og nordvestlige Thüringen, som klart adskiller sig fra sine omgivelser pga. jordbundsforholdene og klimaet (Wüstefeld, Karl: Eichsfelder Volksleben, Duderstadt 1919, s. 2, bilag 2). Pølsefremstillingen og særligt fremstillingen af »Eichsfelder Feldgieker« har en lang, dokumenterbar tradition, hvilket fremgår af omtalen i officielle skrivelser:

I forbindelse med lokale myndigheders inspektioner i Hilkerode i 1718 blev der betalt »fjorten gode groschen for 3,5 pund felt kycker« (Wandregister, nu i Duderstadts arkiv).

Eichsfelder Feldgieker nævnes således også i officiel dokumentation fra Bernshausen i 1724.

Ifølge kæmnerkontoret i Duderstadts udgiftsbog betalte man tolv groschen »for to store »feld gücker««, som blev fortæret ved bespisningen af Eichsfelds domprovst og statholder ved et andet besøg i Duderstadt fra 21. til 23. oktober 1744.

I Duderstadt nævnes det i kæmnerkontorets udgiftsbog i forbindelse med Eichsfelds domprovst og statholders besøg den 4. november 1748, at de fik serveret pølser og »feltgieker« til morgenmad og til middagsmad.

I 1770 står det i husholdningsregnskabet for klostret Reifenstein, at der leveredes 76 pund til hoffet i Mainz, og heri bruges det latinske navn »Eichfeldicus Butulus« (Deutschlands kulinarisches Erbe, Cadolzburg 1998, s. 63).

I tidsskriftet »Unser Eichsfeld« i årgangene 1927 og 1937 kan man læse, at Feldgieker allerede var meget populær i udlandet i det 18. århundrede. Ifølge Joseph Rudolf (død 1816), der var Schlosshauptmann på kejserens borg i Prag, blev den for eksempel brugt som takkegave dér.

Også i kredsen omkring Johann Wolfgang von Goethe satte man pris på Feldgiekerens kvalitet. Den 4. april 1793 skrev den daværende skuespiller og operasangerinde Karoline Jagemann, hvis forældre stammede fra Eichsfeld, om disse pølser til sin far i Weimar.

I 1844 gives der en udførlig karakteristik af »Feldkyker«: Heri beskrives »Feldkyker« som en lang slagterpølse i tyk tarm, hvis navn muligvis skyldes, at den — og her menes den største type — ragede ud, når man havde den i frakken eller jagttasken, dvs., at den kiggede ud i landskabet, på gammel tysk dialekt »ins Feld kykt« (moderne højtysk: »ins Feld gucken«). Basisenden kaldes »Feldkyker« af første rang og er lavet af tarmens tykkeste ende (Die goldene Mark Duderstadt, Carl Hellrung, 1844).

I 1919 skriver lokalhistorikeren Wüstefeld (s. 13): »Netop fordi Eichfelds befolkning er sande feinschmeckere — »Feldgieker« (en »Mettwurst«) fortjener lovprisning vidt og bredt, men spises ikke hver dag — kan de unde sig selv noget særligt ved særlige lejligheder«.

Den særlige lokale forankring, som forarbejdningen af varmt kød til spegepølse ved fremstillingen af Eichsfelder Feldgieker har, bygger på traditionen i det pågældende område. I Eichsfeld er der endda tradition for at bruge varmt kød til friskhakket kød. Det er forbudt i resten af Tyskland, men er tilladt i området pga. en særlig undtagelsesbestemmelse i den tyske lovgivning for kødhygiejne. Disse retslige bestemmelser tager hensyn til den historiske udvikling, som har medført, at forarbejdningen af varmt svinekød er en nu flere hundrede år gammel praksis i Eichsfeld, som stadig er i brug i dag.

Produktets egenart

Objektive egenskaber

Eichsfelds traditionelle praksis med forarbejdning af slagtevarmt kød ved fremstilling af spegepølse er ellers næsten ikke i brug mere (ud over i pølsen Hessische Ahle Wurscht). Eichsfelder Feldgieker er den eneste Feldgieker-pølse, hvor denne praksis anvendes (den anvendes ikke ved fremstillingen af Göttinger Feldgieker). Forarbejdningen af det varme kød er en medvirkende årsag til produktets fremragende kvalitet.

De biokemiske processer i varmt kød er anderledes end i kølet kød. I en periode efter slagtningen ligner disse processer dem i en levende organisme. Det skyldes en højere pH-værdi, forekomsten af en energikilde (Adenosintrifosfat, ATP) i cellerne i den stadig varme dyrekrop og sammenspillet mellem denne energikilde og de kontraktile muskelproteiner myosin og aktin. Dette sammenspil medfører forskellige forhold i skeletmuskulaturen, det giver en smidigere konsistens i musklen og bevirker, at adskillelsen mellem de to proteinfraktioner i skeletmusklen opretholdes. Dette forbedrer evnen til at binde vand og fedt og giver derved bedre forarbejdningsegenskaber. Det gør behovet for teknologiske hjælpemidler (tilsætningsstoffer) mindre.

Det kød, der anvendes til fremstilling af Eichsfelder Feldgieker, stammer udelukkende fra slagterier, der har tilladelse til at levere varmt kød.

Den skånende, kontrollerede modning i Eichsfelds særlige klima, de lokale slagteres store håndværksmæssige dygtighed og modningstiden alt efter størrelse samt den for Eichsfelder Feldgieker særlige blæreform, som man stort ikke finder andre steder, kendetegner produktet som en regional specialitet. Klimakamrene med deres flora, der er blevet plejet i årtier (nye klimakamre får floraen leveret med den formodnede vare), giver produktet dets særlige smag.

Omdømme

Produktet nyder særlig anseelse på grund sin geografiske oprindelse. Der er f.eks. en særlig sammenhæng mellem produktets udseende og dets geografiske oprindelse i den forstand, at der i Eichsfeld er en flere hundrede år gammel tradition for den særlige form, som ligger til grund for produktets anseelse. Denne form associeres med Eichsfeld langt uden for regionen, særligt i hele Mellemtyskland.

Der er talrige eksempler på dokumentation for dette, som rækker langt tilbage i historien. Også i dag er Eichsfelder Feldgieker kendt og elsket som en kulinarisk pølsespecialitet, og den er ambassadør for Eichsfeld langt uden for regionen.

Derudover kan følgende eksempler dokumentere produktets anseelse:

I litteraturen

I »Unser schönes Eichsfeld« af Dieter Wagner (udgiver: Heimat- und Verkehrsverband Eichsfeld, Verlag Mecke, 2000) nævnes »Eichsfelder Feldgieker« på side 160 og 190. Dér kan man læse, at produkter fra husslagtning i Eichsfeld som f.eks. Feldgieker-pølsen har en »uforlignelig smag«. På side 190 bliver Eichsfelder Feldgieker betegnet som »Kongen af pølser fra Eichsfeld«.

I »Thüringen« af Sucher og Wurlitzer (DuMont Reisentaschenbuch, 2. udgave, 2006) står der på side 40 under mad »Mad og drikke«:

»Næsten alle regioner i Thüringen har sin delikatesse. Folk fra Eichsfeld sværger ikke kun til grillpølsen, men også til Eichsfelder Feldgieker og Eichsfelder Kälberblase, to hårde Mettwursttyper fremstillet af svinekød. (…)«.

»Das Eichsfeld Kochbuch« (Edition Limosa 2008) har allerede »Eichsfelder Feldgieker« i undertitlen. Deri betragtes den som det repræsentative eksempel på spændvidden i Eichsfelds køkken. Undertitlen er: »Zwischen Schmandkuchen und Feldgieker« (Mellem Schmandkuchen og Feldgieker).

I »Eichsfelder Küchengeschichten« (Verlag Mecke, 2004, 3. udvidede oplag) nævnes Eichsfelder Feldgieker på side 21, hvor man kan læse, at Feldgieker-pølsen modnes indtil maj, og at der først skæres af den, når gøgen høres første gang. På side 22 fortælles der en historie, hvor Feldgieker-pølsen spiller en rolle. På side 80 kan man læse, at de sidste Feldgieker-pølser engang blev spist med Schmandbrot ved en bestemt lejlighed, når der ikke var længe til slagtetiden.

I »Eichsfelder Heimatzeitschrift«, 53. årgang, hæfte I, januar 2009, s. 9f., hedder det i den forbindelse, at en slagtemedhjælper fremsagde et langt digt ved slagtningen:

»Og det var således godt, at man blev færdig med pølsestopning i 16. strofe af hans digt. For nu var det tid for »kongen blandt Eichsfelds pølser«, som kaldes »Feldgieker« i Oberreichsfeld og »Kälberblase« i Unterreichsfeld, at henrykke med sin velsmag efter et års modning. (Derefter følger et digt af Theodor Storm) (…). Hvad husslagtningen og Feldgieker-pølsen er for folk i Eichsfeld, er Süβkuchen for folk i Mühlhausen. (…)«.

Ved arrangementer, turisme

Feldgieker-pølsen bruges massivt som identitetsskabende produkt og markedsføringsobjekt af regionen Eichsfeld. Man kan f.eks. læse følgende på Eichsfelds turistforenings hjemmeside:

»Eichsfeld har længe været kendt for sit gode køkken. Det vigtigste og mest kendte visitkort er »Eichsfelder Feldgieker« eller »Eichsfelder Kälberblase«. »Stracke« er den cylinderformede, lige variant.«

Ved festen »Rostkultur 2009« hed programpunktet fra kl. 14.30 ifølge Thüringer Wurschtblatt og arrangementets program »rundt om Eichsfelder Feldgieker«.

Ifølge arrangementskalenderen for Heiligenstadt blev der taget hul på den længste Feldgieker den 3. oktober 2008.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Den særlige anseelse og kvalitet, der forbindes med denne betegnelse, berettiger den til registrering. Produkter med denne betegnelses anseelse beror på, at de kommer fra det angivne område. En flere hundrede år gammel tradition for pølsefremstilling i Eichsfeld ligger til grund for Eichsfeld-pølsens anseelse. Den umiskendelige smag skyldes den traditionelle, typiske krydring og den særlige behandling af pølseprodukterne. Produktet har også særlige egenskaber. Forarbejdningen af det slagtevarme kød er en traditionel forarbejdningsmetode i Eichsfeld. Man kan kun få Feldgieker-pølse fremstillet af varmt kød i Eichsfeld. Forarbejdning af varmt kød bidrager til Feldgieker-pølsens kvalitet. Eichsfelder Feldgieker er mere løs end spegepølse af koldt kød. Pølseskindet kan for det meste let løsnes fra indholdet. Et vigtigt kriterium for, at spegepølsen kan lykkes, er den begrænsede mængde tilgængelig væske, dvs. ubundet vand (den såkaldte Aw-værdi), i det varme kød. Denne afhænger dog af en række faktorer og kan derfor ikke kvantificeres. Lave Aw-værdier hæmmer uønskede mikrobers vækst. Da ubundet vand, der er en forudsætning for mikrobevækst i varmt kød, kun er til stede i begrænset omfang, opnår spegepølsen fremstillet af varmt kød også stabile modnings- og lagringsegenskaber.

Objektivt set har den geografiske oprindelse stor indflydelse på produktets egenskaber, det gælder særligt klima og flora i klimakamrene. Der har været forsøg på at producere Feldgieker-pølsen i andre områder. Her viste det sig, at sortens typiske smag ikke blev dannet, og at pølserne kom til at smage anderledes.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://register.dpma.de/DPMAregister/geo/detail/40809

(1) EUT L 343 af 14.12.2012, s. 1.